WikiLeaks se Assange in Londen aangekeerPolisiebeamptes begelei WikiLeaks-stigter Julian Assange in Londen (11 April 2019) (Foto: @DailyDOOH/PA via AP) Die stigter van WikiLeaks, Julian Assange, is Donderdag uit die Ecuadoriaanse ambassade in Londen gedwing en in ŉ Britse-polisievoertuig weggeneem. Dit kan moontlik tot ŉ hofstryd lei oor pogings om hom aan die VSA uit te lewer om tereg te staan op aanklagte wat verband hou met die publikasie van tienduisende geheime regeringsdokumente. Die Britse polisie het Assange in hegtenis geneem ná die Suid-Amerikaanse land besluit het om die politieke asiel te herroep wat byna sewe jaar gelede aan hom toegeken is. Ecuador se president, Lenin Moreno, het gesê hy het dié stap gedoen weens “herhaaldelike oortredings van internasionale konvensies en daaglikse lewe”. Die departement van justisie in Amerika het Assange daarvan beskuldig dat hy met Chelsea Manning saamgewerk het om by ŉ geklassifiseerde regeringsrekenaar by die Pentagon in te breek. Dié aanklag is bekend gemaak ná Assange in hegtenis geneem is. Assange se prokureur het vroeër gesê sy kliënt is van voornemens om enige aanklagte van die Amerikaanse regering teen te staan. Assange het in 2012 toevlug gesoek in die ambassade ná hy in Engeland vrygelaat is op borgtog terwyl hy aan Swede uitgelewer sou word op aanklagte van seksuele aanranding. Dié aanklagte is intussen teruggetrek. Britse polisie het Donderdag gesê Assange is in hegtenis geneem op aanklag dat hy sy borgtogvoorwaardes in Engeland oortree het en die versoek van die lasbrief vir sy inhegtenisneming van die VSA. Moreno het gesê Ecuador is nie meer bereid om beskerming te bied aan Assange nie. Ander Ecuadoriaanse beamptes in Quito het ondersteuners van WikiLeaks en twee Russiese kuberkrakers daarvan beskuldig dat hulle poog om hul land te destabiliseer.